פירוש נוסף ערך זה עוסק בעיתונאי, עורך "מעריב". אם התכוונתם לרבה של קמינקה ואבי חסידות קמינקה, ראו שלום רוזנפלד (רב).

משתתפי התוכנית "שלושה בסירה אחת", 1957  
משמאל לימין: גבריאל צפרוני, שלום רוזנפלד, שמואל אלמוג, אמנון אחי-נעמי ודן אלמגור
**שלום רוזנפלד** (13 בדצמבר 1914 – 14 באפריל 2008) היה מבכירי העיתונאים בישראל, עורך "מעריב" בשנים 1974–1980, מייסד התוכנית ללימודי עיתונאות באוניברסיטת תל אביב, חתן פרס סוקולוב לעיתונאות (1975) ופרס ישראל לעיתונות (1986).

קורות חיים
----------

קברם של שלום רוזנפלד ורעייתו השנייה אילנה בבית הקברות נחלת יצחק
רוזנפלד נולד בטרוביץ שבפולין, שם היה פעיל בתנועת בית"ר, באגודת אספרנטו המקומית, וכן החל לעסוק בכתיבה עיתונאית. עלה לארץ ישראל ב-1934 ולמד באוניברסיטה העברית.

לפני קום המדינה שימש עורך ביטאון "המשקיף", היה מזכיר המערכת בעיתון "חרות", השתתף בתחנת הרדיו של האצ"ל.

בשנת 1948 היה בין מייסדי העיתון "מעריב", שפרשו מ"ידיעות אחרונות". במשך שנים כתב במעריב את מדורו "אצלנו", שהיה גלגול מודרני של המדור "קראתי רשמתי". המכתמים כונסו בספרים.
בשנות ה-50 נמנה עם כוכבי תוכנית הרדיו "שלושה בסירה אחת".

רוזנפלד זכה בפרס סוקולוב לעיתונאות לשנת 1975 ובפרס ישראל לעיתונות לשנת 1986. כמו כן היה אזרח כבוד של העיר תל אביב ובעל תואר דוקטור לשם כבוד בפילוסופיה מטעם מכון ויצמן. ב-2002 הוענק לו "אות השירות הציבורי בתקשורת" מטעם איגוד העורכים והעיתונאים של כתבי העת בישראל.

רוזנפלד נחשב מאז ומתמיד לעיתונאי המקפיד על האתיקה המקצועית ורואה בעבודתו שליחות חברתית. הוא הקים את התוכנית ללימודי עיתונאות באוניברסיטת תל אביב, הרבה לדון עם תלמידיו בסוגיות של אתיקה, והדגיש בפניהם שעל עיתונאי טוב להיות אדם בעל השכלה כללית רחבה וחושים טבעיים בריאים למציאת מקורות מידע. לשיטתו, על עיתונאי לדעת מעט על הרבה, לעומת בעל מקצוע מוגדר שחייב לדעת הרבה על מעט.

רעייתו הראשונה, עדית, שנפטרה ב-1957, הייתה מלוחמות אצ"ל והשתתפה בקרבות על יפו. בשנת 1959 נישא שנית, לאילנה לבית אקשטיין, פסיכולוגית במקצועה.

בתו של רוזנפלד, תמר גיא, הייתה אף היא עיתונאית ב"מעריב", ולאחר פרישתה ב-1993 כיהנה בתפקידים בכירים בבנק, במפעל הפיס וכן, כמנכ"לית לשכת המסחר ישראל-אמריקה. בנו יורם, שנפטר ב-1997, היה מחלוצי ענף ההיי טק בישראל ובעלה של המלחינה נורית הירש.

רוזנפלד נפטר ב-2008, בגיל 93. הוא הובא למנוחות בבית העלמין בנחלת יצחק. על שמו רחוב בתל אביב. ב-2015 נקרא המכון לחקר העיתונות היהודית באוניברסיטת תל אביב על שמו.

ארכיונו מופקד במחלקת הארכיונים בספרייה הלאומית בירושלים.

מספריו
------

* **תיק פלילי 124** (1955) - ספר על פרשת קסטנר, המכיל תיעוד כמעט מלא של פרוטוקול משפט קסטנר, עם הערות ספורות על המתרחש בבית המשפט.
* **פרטי בהחלט** (1962) - אסופת פיליטונים
* **שש השנים הללו** (1945) - על תולדות מלחמת העולם השנייה
* **זווית חדה** - רשימות מ"מעריב" (1983) - רישומים: זאב
* **אצלנו** (1983) - קובץ סאטירי, רשימות ופיליטונים, הוצאת מעריב

כמו כן, תרגם כמה ספרים, ביניהם ספרו של י. וירגין, **משנת הקאפיטאליזם המושלם** (1958) וספרו של ג'ון רוי קרלסון **מקהיר עד דמשק** (1952).

קישורים חיצוניים
----------------

ויקישיתוף מדיה וקבצים בנושא **שלום רוזנפלד** בוויקישיתוף
* כתבי שלום רוזנפלד בפרויקט בן-יהודה
* מרדכי נאור, אמן המלים, באתר העין השביעית, 17 במאי 2012
* מרדכי נאור, ‏שלום: חבר, עיתונאי, מורה, **קשר** 37, אביב-קיץ 2008, 8-5.
* רוזנפלד שלום, באתר News1 מחלקה ראשונה
* שלום רוזנפלד מרצה על לימודי עיתונאות, סרטון באתר יוטיוב
* חיים נגיד, "הפרס שאני מקבל הוא הכרה בתפקיד החשוב של העתונות, מעריב, 22 בספטמבר 1985 (עם קבלת פרס ישראל)
* ליאור ליברובסקי, שלום רוזנפלד, לשעבר עורך מעריב, יקבל פרס מפעל חיים בטקס פרסי העיתונאות של ’בני ברית’ העולמית (הקישור אינו פעיל), אייסניוז
* רפי מן, שלום רוזנפלד הלך לעולמו, באתר nrg‏, 15 באפריל 2008
* רפי מן, המצפון הציוני והמצפון העיתונאי, באתר העין השביעית, 5 בפברואר 2013
* עידן יוסף, העיתונאי שלום רוזנפלד הלך לעולמו, באתר News1 מחלקה ראשונה, 14 באפריל 2008
* ליאור ליברובסקי, שלום רוזנפלד, לשעבר עורך מעריב וחתן פרס ישראל, הלך אמש לעולמו בגיל 94, אייסניוז
* אסף כרמל, עורך "מעריב" לשעבר שלום רוזנפלד מת בגיל 93, באתר הארץ, 15 באפריל 2008
* אלי אלון, ארכיונו של שלום רוזנפלד הועבר לספריה הלאומית , באתר TheMarker‏, 18 בינואר 2013 (מאורכב בוייבאק מאשין).
* ה"פוטש" שכמעט וקבר את ידיעות אחרונות, רשומה באתר הספרייה הלאומית

הערות שוליים
------------

1. ↑  רוזנפלד שלום, באתר News1 מחלקה ראשונה
2. ↑  ארכיון **שלום רוזנפלד**, בספרייה הלאומית

| עורכי העיתון מעריב |
| --- |
| 

|  |  |
| --- | --- |
| עזריאל קרליבך • אריה דיסנצ'יק • שלום רוזנפלד • שמואל שניצר • עידו דיסנצ'יק • דב יודקובסקי • דן מרגלית • עופר נמרודי • יעקב ארז • אמנון דנקנר • רותי יובל ודורון גלעזר • יואב צור • אבי משולם • ניר חפץ • שלמה בן-צבי • גולן בר יוסף ודורון כהן |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267208805171
* GND: 1089834691
* ISNI: 0000 0000 6693 9345
* LCCN: n84022324
* NTA: 305732609
* SELIBR: 242623
* VIAF: 16160912
* WorldCat: lccn-n84022324

 |